**Για την πρόταση του συντρόφου Τσίπρα.**

Η πρόταση του προέδρου Τσίπρα για αλλαγή του καταστατικού συνάντησε σφοδρή αντίδραση από μια μερίδα του κόμματος.

Η ουσία της πρότασης είναι η εκλογή του προέδρου αλλά και των μελών της κεντρικής επιτροπής να γίνεται από την βάση του κόμματος.

Οι αντιτιθέμενοι σύντροφοι κριτικάρουν την πρόταση του προέδρου αλλά  δεν έχουν κάποια αντιπρόταση. Κατα συνέπεια φαίνεται ότι θεωρούν ότι ο νυν τρόπος εκλογής είναι καλός και δεν χρειάζεται βελτίωση .

**Επιχειρήματα και αντεπιχειρήματα .**

Η κριτική που δέχτηκε η πρόταση του προέδρου συνοψίζεται στα εξής αντεπιχειρήματα :

Η πρόταση είναι κατ´ επίφαση δημοκρατική μια και δεν υπάρχει θεσμοθετημένος τρόπος λογοδοσίας και ανακλητότητας. Στο επιχείρημα ότι ο πρόεδρος θα ελέγχεται από την κεντρική επιτροπή και θα λογοδοτεί σ’αυτήν, ο αντίλογος είναι ότι η λογοδοσία ,ο έλεγχος και το δικαίωμα της ανακλητότητας ασκείται από το εκλεκτορικό σώμα που στην περίπτωση μας θα είναι η βάση του σώματος.

Συνακόλουθα ο πρόεδρος κατηγορείται για αρχηγισμό και μεσσιανισμό που ξυπνά αντανακλαστικά και μνήμες εποχών, όπου η αριστερά δεινοπάθησε από τον ανορθολογισμό και τον λαϊκισμό .

Από την άλλη πλευρά ο Αλέξης Τσίπρας από τις στήλες της «Αυγής» διατυπώνει την εξής άποψη :

"**Δεν πιστεύω στο προνόμιο των λίγων να επιλέγουν με ορθότερα κριτήρια έναντι των πολλών που δεν ξέρουν. Και αν “δεν ξέρουν”, υποχρέωση όλων εμάς των αριστερών είναι να μάθουν. Καθ’ υπερβολήν θα έλεγα ότι το επιχείρημα αυτό προσομοιάζει με το αντίστοιχο της αριστοκρατίας, που δεν επιθυμούσε το δικαίωμα ψήφου να γίνει καθολικό διότι οι πολλοί δεν ήξεραν να ψηφίσουν ορθά, όπως ήξεραν οι ευγενείς, που είχαν μέχρι τότε το προνόμιο αυτό.".**

Η υπονοούμενη κατηγορία είναι ότι οι αντιτιθέμενοι στην πρόταση επιδεικνύουν αντιδημοκρατική συμπεριφορά . «Αριστοκρατική» στο κείμενο.

**Διατυπώνω την εξής συνθετική πρόταση :**

1. Ο πρόεδρος και η κεντρική επιτροπή εκλέγονται από την βάση του κόμματος , όπως ακριβώς το διατυπώνει ο πρόεδρος.
2. Η συνέλευση της βάσης του κόμματος αναγορεύεται το υπέρτατο όργανο  και το υπέρτατο γνωστικό υποκείμενο του κόμματος.
3. Η συνέλευση της βάσης συγκαλείται ανά τακτά χρονικά διαστήματα (ας πούμε κάθε 4 μήνες )διαδικτυακά  από την ΚΕ.
4. Η ΚΕ είναι το ανώτατο όργανο του κόμματος ανάμεσα στις συνελεύσεις της βάσης του κόμματος.
5. Η ΚΕ προετοιμάζει τα ερωτήματα που θα τα υποβάλλει ηλεκτρονικά στην βάση.
6. Η βάση αποφαίνεται με ψηφοφορία , χωρίς συζήτηση επί των ερωτημάτων με ένα ΝΑΙ ή ένα ΟΧΙ .
7. Μια φορά τον χρόνο η ΚΕ ζητάει από την βάση την ανανέωση της εμπιστοσύνης της, για τον πρόεδρο του κόμματος .
8. Ο αριθμός των μελών της ΚΕ περιορίζεται σε κάτω από 70 ώστε να μπορεί να συνεδριάζει τακτικότερα .
9. Προκειμένου το οποιοδήποτε μέλος του κόμματος να συμμετάσχει στις διαδικτυακές συνελεύσεις της βάσης απαιτείται να έχει ψηφιακή υπογραφή που να έχει εκδοθεί από το οργανωτικό γραφείο του κόμματος.

Ο βασικότερος αντίλογος στην συνθετική πρόταση θα είναι ότι είναι ανέφικτο να κάνουμε δημοψηφισματικές  ψηφοφορίες κάθε λίγο και λιγάκι .

Ο αντίλογος σφάλλει . Οι τέτοιου είδους ψηφοφορίες με την χρήση ψηφιακών  υπογραφών κρατάνε λίγες ώρες και τα αποτελέσματα βγαίνουν άμεσα.  Στον αντίποδα για να βγάλουμε μια  ΚΕ με 250 μέλη από την βάση θα χρειαστούν να καταμετρηθούν 2.000,000. περίπου σταυροί που θα χρειαστεί κατ´ ελάχιστο μία βδομάδα .

Αν υιοθετηθεί μιά τέτοια πρόταση θα άρει τον επαπειλούμενο διχασμό του κόμματος επ´ αυτού του θέματος.

Πρέπει να τολμήσουμε να κάνουμε το κόμμα μας αμεσοδημοκρατικό ,χωρίς να υπάρχουν τα φαντάσματα του αρχηγισμού και του φραξιονισμού .

Η πρόταση διευρύνει τα όρια της δημοκρατικότητας του πρότασης του προέδρου και παράλληλα αίρει τις επιφυλάξεις για την λογοδοσία και την ανακλητότητα του προέδρου και της ΚΕ.

Εν κατακλείδι είναι μια πρόταση που μπορεί γίνει αποδεκτή από κάθε  πτέρυγα του κόμματος   και μπορεί να υλοποιηθεί αφού όλα τα κομματικά μέλη αποκτήσουν ψηφιακή υπογραφή.